title: Sklep Sveta (EU) 2015/2453 z dne 8. decembra 2015 o sklenitvi, v imenu Evropske unije, Protokola o spremembi k Sporazumu med Evropsko skupnostjo in Kneževino Lihtenštajn o ukrepih, enakovrednih tistim iz Direktive Sveta 2003/48/ES o obdavčevanju dohodka od prihrankov v obliki plačil obresti

text:
               24.12.2015

               SL

               Uradni list Evropske unije

               L 339/1

         SKLEP SVETA (EU) 2015/2453
   z dne 8. decembra 2015
   o sklenitvi, v imenu Evropske unije, Protokola o spremembi k Sporazumu med Evropsko skupnostjo in Kneževino Lihtenštajn o ukrepih, enakovrednih tistim iz Direktive Sveta 2003/48/ES o obdavčevanju dohodka od prihrankov v obliki plačil obresti
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 115 v povezavi s členom 218(6)(b) in drugim pododstavkom člena 218(8) Pogodbe,
   ob upoštevanju predloga Evropske komisije,
   ob upoštevanju mnenja Evropskega parlamenta (1),
   po posvetovanju z Evropskim nadzornikom za varstvo podatkov,
   ob upoštevanju naslednjega:

               (1)

               V skladu s Sklepom (EU) 2015/1994 (2) je bil Protokol o spremembi k Sporazumu med Evropsko skupnostjo in Kneževino Lihtenštajn o ukrepih, enakovrednih tistim iz Direktive Sveta 2003/48/ES o obdavčevanju dohodka od prihrankov v obliki plačil obresti (v nadaljnjem besedilu: Protokol o spremembi), podpisan dne 28. oktobra 2015 s pridržkom njegove poznejše sklenitve.

               (2)

               Besedilo Protokola o spremembi, ki je rezultat teh pogajanj, ustrezno odraža pogajalske smernice, ki jih je izdal Svet, saj usklajuje Sporazum med Evropsko skupnostjo in Kneževino Lihtenštajn o ukrepih, enakovrednih tistim iz Direktive Sveta 2003/48/ES o obdavčevanju dohodka od prihrankov v obliki plačil obresti (3) (v nadaljnjem besedilu: Sporazum) z najnovejšim razvojem dogodkov na mednarodni ravni v zvezi z avtomatično izmenjavo podatkov, in sicer s svetovnim standardom za avtomatično izmenjavo podatkov o finančnih računih za namene obdavčenja, ki ga je oblikovala Organizacija za gospodarsko sodelovanje in razvoj (OECD). Unija, njene države članice in Kneževina Lihtenštajn so dejavno sodelovale pri delu svetovnega foruma OECD za podporo razvoja in izvajanja tega standarda. Besedilo Sporazuma, kakor ga spreminja Protokol o spremembi, je pravna podlaga za izvajanje svetovnega standarda v odnosih med Evropsko unijo in Kneževino Lihtenštajn.

               (3)

               Protokol o spremembi bi bilo treba odobriti –

         SPREJEL NASLEDNJI SKLEP:
   Člen 1
   Protokol o spremembi k Sporazumu med Evropsko skupnostjo in Kneževino Lihtenštajn o ukrepih, enakovrednih tistim iz Direktive Sveta 2003/48/ES o obdavčevanju dohodka od prihrankov v obliki plačil obresti, se odobri v imenu Evropske unije.
   Besedilo Protokola o spremembi je priloženo temu sklepu.
   Člen 2
   1.   Predsednik Sveta v imenu Unije pošlje uradno obvestilo iz člena 2(1) Protokola o spremembi (4).
   2.   Komisija obvesti Kneževino Lihtenštajn in države članice o uradnih obvestilih, poslanih v skladu s členom 1(1)(d) Sporazuma, kot izhaja iz Protokola o spremembi.
   Člen 3
   Ta sklep začne veljati na dan sprejetja.

      V Bruslju, 8. decembra 2015

            Za Svet

            Predsednik

         P. GRAMEGNA

      (1)  Mnenje z dne 2. decembra 2015 (še ni objavljeno v Uradnem listu).

      (2)  Sklep Sveta (EU) 2015/1994 z dne 26. oktobra 2015 o podpisu, v imenu Evropske unije, Protokola o spremembi k Sporazumu med Evropsko skupnostjo in Kneževino Lihtenštajn o ukrepih, enakovrednih tistim iz Direktive Sveta 2003/48/ES o obdavčevanju dohodka od prihrankov v obliki plačil obresti (UL L 290, 6.11.2015, str. 16).

      (3)  UL L 379, 24.12.2004, str. 84.

      (4)  Generalni sekretariat Sveta bo v Uradnem listu Evropske unije objavil datum začetka veljavnosti Protokola o spremembi.


title: Sklep Sveta 2011/428/SZVP z dne 18. julija 2011 v podporo aktivnostim Urada Združenih narodov za razorožitev za izvedbo akcijskega programa Združenih narodov za preprečevanje, boj in odpravljanje vseh oblik nedovoljene trgovine z osebnim in lahkim orožjem

text:
               19.7.2011

               SL

               Uradni list Evropske unije

               L 188/37

         SKLEP SVETA 2011/428/SZVP
   z dne 18. julija 2011
   v podporo aktivnostim Urada Združenih narodov za razorožitev za izvedbo akcijskega programa Združenih narodov za preprečevanje, boj in odpravljanje vseh oblik nedovoljene trgovine z osebnim in lahkim orožjem
   SVET EVROPSKE UNIJE JE –
   ob upoštevanju Pogodbe o Evropski uniji ter zlasti člena 26(2) in člena 31(1) Pogodbe,
   ob upoštevanju naslednjega:

               (1)

               Države, ki so sodelovale na ad hoc konferenci, so 20. julija 2001 sprejele akcijski program Združenih narodov za preprečevanje, boj in odpravljanje vseh oblik nedovoljene trgovine z osebnim in lahkim orožjem (v nadaljnjem besedilu: akcijski program). Generalna skupščina Združenih narodov je 8. decembra 2005 sprejela mednarodni instrument, da bi državam omogočil pravočasno in zanesljivo prepoznavanje in izsleditev nedovoljenega osebnega in lahkega orožja (v nadaljnjem besedilu: mednarodni instrument za izsleditev). V obeh mednarodnih instrumentih je določeno, da bodo države v podporo njunemu učinkovitemu izvajanju po potrebi sodelovale z Združenimi narodi.

               (2)

               V končnem poročilu tretjega dvoletnega zasedanja držav za obravnavo izvajanja akcijskega programa leta 2008 je poudarjen pomen regionalnih pristopov k izvajanju akcijskega programa in posledično koristnost organiziranja regijskih srečanj, ki jih podpirajo zainteresirane države ter mednarodne, regionalne in podregionalne organizacije s to možnostjo. V končnem poročilu se države tudi spodbuja, da podpirajo in v celoti izkoristijo obstoječe mehanizme, ki podpirajo izvajanje akcijskega programa ter usklajevanje potreb z viri, kot je podporni sistem za izvajanje akcijskega programa.

               (3)

               Evropski svet je na zasedanju 15. in 16. decembra 2005 sprejel strategijo EU za boj proti nedovoljenemu kopičenju in trgovini z osebnim in lahkim orožjem ter pripadajočim strelivom (v nadaljnjem besedilu: strategija EU SALW). V strategiji EU SALW je podpora akcijskemu programu ZN opredeljena kot prva prednostna naloga za ukrepanje na mednarodni ravni in poziva k sprejetju pravno zavezujočega mednarodnega instrumenta za odkrivanje in označevanje osebnega in lahkega orožja ter streliva.

               (4)

               Po sprejetju mednarodnega instrumenta za izsleditev je Evropska unija s sprejetjem in izvajanjem Skupnega ukrepa Sveta 2008/113/SZVP z dne 12. februarja 2008 v podporo mednarodnemu instrumentu, ki bi državam omogočil pravočasno in zanesljivo prepoznavanje in izsleditev nedovoljenega osebnega in lahkega orožja (SALW) (1), podprla njegovo polno izvajanje. Svet Evropske unije je izvajanje navedenega skupnega ukrepa Sveta ocenil pozitivno.

               (5)

               Generalna skupščina Združenih narodov je 2. decembra 2009 sprejela Resolucijo A/RES/64/50 o vseh oblikah nedovoljene trgovine z osebnim in lahkim orožjem, ki spodbuja vse pobude, med drugim mednarodnih, regionalnih in podregionalnih organizacij, za uspešno izvajanje akcijskega programa in poudarja, da so pobude mednarodne skupnosti v zvezi z mednarodnim sodelovanjem in pomočjo še naprej bistvenega pomena in dopolnjujejo nacionalna prizadevanja za izvajanje.

               (6)

               V Resoluciji A/RES/64/50 je določeno tudi, da bi moralo četrto dvoletno zasedanje držav za obravnavo nacionalnega, regionalnega in globalnega izvajanja akcijskega programa potekati od 14. do 18. junija 2010 v New Yorku in da bo najkasneje leta 2012 v New Yorku sklicana dvotedenska konferenca za pregled napredka pri izvajanju akcijskega programa.

               (7)

               Generalna skupščina Združenih narodov je 2. decembra 2009 sprejela Resolucijo A/RES/64/51 o problemih zaradi kopičenja presežkov zalog konvencionalnega streliva, ki spodbuja države, ki imajo to možnost, da prispevajo k oblikovanju tehničnih smernic za upravljanje zalog konvencionalnega streliva v okviru Združenih narodov, da bi državam pomagale izboljšati njihove nacionalne zmogljivosti za upravljanje zalog in preprečile povečevanje presežkov konvencionalnega streliva –

         SPREJEL NASLEDNJI SKLEP:
   Člen 1
   1.   Za podporo pri pripravi konference o pregledu akcijskega programa za preprečevanje, boj in odpravljanje vseh oblik nedovoljene trgovine z osebnim in lahkim orožjem, ki bo potekala leta 2012, Unija sledi naslednjim ciljem:

               —

               spodbujanje izvajanja akcijskega programa ZN za osebno in lahko orožje tako na globalni kot na regionalni ravni,

               —

               podpiranje izvajanja mednarodnega instrumenta za izsleditev,

               —

               podpiranje oblikovanja in izvajanja tehničnih smernic ZN za upravljanje zalog streliva.

         2.   Unija za doseganje ciljev iz odstavka 1 izvede naslednje ukrepe:

               —

               razvoj podpornega sistema za izvajanje akcijskega programa kot uspešno orodje za usklajevanje mednarodnih prizadevanj za izvajanje akcijskega programa ZN, vključno s podporo neformalni skupini držav, zainteresiranih za osebno in lahko orožje,

               —

               organizacija do osem dvodnevnih regionalnih zasedanj o pospeševanju izvajanja akcijskega programa na regionalni ravni,

               —

               organizacija regionalnih tečajev za usposabljanje vodij usposabljanja o mednarodnem instrumentu za izsleditev za države Zahodne Afrike ter vzpostavitev zmogljivosti in znanja za označevanje v državah regije, kjer take opreme ni,

               —

               podpora pri oblikovanju tehničnih smernic ZN za upravljanje zalog streliva,

               —

               podpora pri izvajanju smernic z regionalnimi programi za usposabljanje vodij usposabljanja za uslužbence organov pregona za območje afriških Velikih jezer, Latinsko Ameriko in Karibe,

               —

               podpora posameznim državam, ki nujno potrebujejo pomoč pri upravljanju njihovih zalog streliva z zagotavljanjem tehnične, pravne in politične pomoči ter posebnega usposabljanja.

         Ti ukrepi so podrobno opisani v Prilogi.
   Člen 2
   1.   Za izvajanje tega sklepa je odgovoren visoki predstavnik Unije za zunanje zadeve in varnostno politiko (v nadaljnjem besedilu: VP).
   2.   Za izvajanje ukrepov iz člena 1(2) skrbi Urad Združenih narodov za razorožitev.
   3.   Urad Združenih narodov za razorožitev svojo nalogo opravlja pod odgovornostjo VP. V ta namen se VP po potrebi dogovarja z Uradom Združenih narodov za razorožitev.
   Člen 3
   1.   Referenčni finančni znesek za izvajanje ukrepov iz člena 1(2) znaša 2 150 000 EUR.
   2.   Odhodki, financirani z zneskom iz odstavka 1, se upravljajo v skladu s postopki in pravili, ki veljajo za splošni proračun Unije.
   3.   Komisija nadzira pravilno upravljanje odhodkov v zvezi z zneskom iz odstavka 1. V ta namen z Uradom Združenih narodov za razorožitev sklene sporazum o financiranju. V tem sporazumu je določeno, da Urad Združenih narodov za razorožitev zagotavlja razpoznavnost prispevka Unije, ki bo v skladu z njegovim obsegom.
   4.   Komisija si prizadeva za sklenitev sporazuma o financiranju iz odstavka 3 čim prej po začetku veljavnosti tega sklepa. Svet obvesti o kakršnih koli težavah v tem postopku in o datumu sklenitve sporazuma o financiranju.
   Člen 4
   VP Svetu poroča o izvajanju tega sklepa na podlagi rednih dvomesečnih poročil, ki jih pripravi Urad Združenih narodov za razorožitev. Ta poročila so podlaga za ocenjevanje, ki ga izvede Svet. Komisija poroča o finančnih vidikih izvajanja ukrepov iz člena 1(2).
   Člen 5
   1.   Ta sklep začne veljati na dan sprejetja.
   2.   Ta sklep preneha veljati 24 mesecev po datumu sklenitve sporazuma o financiranju iz člena 3(3). Vendar ta sklep preneha veljati 6 mesecev po datumu začetka njegove veljavnosti, če navedeni sporazum o financiranju do takrat ne bo sklenjen.

      V Bruslju, 18. julija 2011

            Za Svet

            Predsednica

         C. ASHTON

      (1)  UL L 40, 14.2.2008, str. 16.

      PRILOGA
      1.   Cilji

      Skupni cilji tega sklepa so spodbujanje izvajanja akcijskega programa ZN za preprečevanje, boj in odpravljanje vseh oblik nedovoljene trgovine z osebnim in lahkim orožjem (v nadaljnjem besedilu: akcijski program ZN za SALW) v zvezi s konferenco o pregledu, ki bo potekala leta 2012; spodbujanje izvajanja mednarodnega instrumenta za izsleditev ter oblikovanje in izvajanje tehničnih smernic ZN za upravljanje zalog streliva. Z drugimi ustreznimi finančnimi instrumenti Unije se bo zagotovila čim večja sinergija.
      2.   Opis ukrepov

      2.1   Spodbujanje izvajanja akcijskega programa ZN za SALW tako na globalni kot na regionalni ravni
      2.1.1   Cilj ukrepa
      Spodbujanje izvajanja akcijskega programa ZN s strani tretjih držav.
      Pomoč pri razvoju podpornega sistema za izvajanje akcijskega programa kot učinkovitega orodja za usklajevanje mednarodnih prizadevanj za izvajanje akcijskega programa ZN, vključno z ustanovitvijo in s podporo neformalni skupini držav, zainteresiranih za praktične ukrepe za razorožitev (v nadaljnjem besedilu: GIS).
      2.1.2   Opis ukrepa
      Urad Združenih narodov za razorožitev, ki mu po potrebi pomagajo njegovi regionalni centri za razorožitev, organizira do osem dvodnevnih regionalnih srečanj o pospeševanju izvajanja akcijskega programa na regionalni ravni. Cilj teh srečanj bo nadaljnje seznanjanje tretjih držav z regionalnimi vidiki akcijskega programa ZN ter priporočili tretjega in četrtega dvoletnega zasedanja držav kot priprave za konferenco o pregledu leta 2012. Med drugim bodo države upravičenke med seminarji preučile obstoječe regionalne načrte za izvajanje za obdobje 2010–2012 in spodbudilo se jih bo, da pripravijo regionalne načrte za izvajanje za obdobje 2013–2014, vključno z merljivimi, dosegljivimi in časovno omejenimi cilji.
      Razvoj in krepitev podpornega sistema za izvajanje akcijskega programa je učinkovito orodje za usklajevanje mednarodnih prizadevanj za izvajanje akcijskega programa ZN, tako da se vključi spletno orodje za usklajevanje potreb in virov osebnega in lahkega orožja v platformo podpornega sistema za izvajanje akcijskega programa ter razvije elektronska funkcija poročanja za nacionalna poročila podpornega sistema za izvajanje akcijskega programa ter razvijejo regionalni in tematski oddelki v podpornem sistemu za izvajanje akcijskega programa in razvijejo večjezične različice obstoječih platform podpornega sistema za izvajanje akcijskega programa. Podpora neformalni GIS kot forumu za spodbujanje usklajevanja, informiranja in znanja, ki se izmenjuje med donatorji in sistemom ZN ter drugimi zainteresiranimi stranmi akcijskega programa o njihovih dejavnostih v zvezi z lahkim orožjem, vključno s predloženimi osnutki projekta in oblikovanjem politik (glej npr. Resolucijo Generalne skupščine o praktičnih ukrepih za razorožitev, A/RES/63/62), bo vključevala podporo organizaciji in servisiranju rednih srečanj te skupine (dva- do trikrat letno).
      2.1.3   Rezultati ukrepa
      Boljše regionalno izvajanje akcijskega programa ZN, uspešna priprava držav upravičenk na konferenco o pregledu leta 2012 in priprava temeljev za razvoj realističnih, dosegljivih, merljivih in časovno omejenih regionalnih načrtov za izvajanje za obdobje 2012–2014.
      Boljše, večjezične, uporabniku prijazne in zanesljive informacije o potrebah izvajanja, povezanih z akcijskim programom, zaradi katerih je podporni sistem za izvajanje primarno orodje za omogočanje izvajanja mednarodnega instrumenta; racionalizirano upravljanje mednarodne podpore s krepitvijo usklajevalne vloge skupine zainteresiranih držav.
      2.1.4   Lokacije seminarjev
      Urad Združenih narodov za razorožitev bo predlagal seznam možnih lokacij za regionalne seminarje, ki jih bo nato potrdil VP v posvetovanju s pristojnimi organi Sveta. Merila za izbiro krajev seminarjev bodo med drugim pripravljenost in zavezanost zadevne države v določeni regiji, da bi gostila seminar, stopnja zavezanosti za izvajanje akcijskega programa ZN v zadevni regiji in po potrebi zavezanost ustrezne regionalne ali podregionalne organizacije.
      2.1.5   Upravičenci ukrepa
      Države, ki potrebujejo pomoč pri izvajanju akcijskega programa ZN. Pri izbiri določenih upravičenk za sodelovanje na regionalnih seminarjih se bodo upoštevale zaveze in prizadevanja za izvajanje potencialnih upravičenk na področju osebnega in lahkega orožja. Urad Združenih narodov za razorožitev bo predlagal kratek seznam upravičenk, ki jih bo nato potrdil VP v posvetovanju s pristojnimi organi Sveta.
      2.2   Podpora za izvajanje mednarodnega instrumenta za izsleditev
      2.2.1   Cilj ukrepa
      Podpora izvajanju mednarodnega instrumenta za izsleditev s krepitvijo usposobljenosti zadevnih državnih uradnikov v Zahodni Afriki pri identificiranju, označevanju, izsleditvi in evidentiranju osebnega in lahkega orožja ter zagotovitev ustrezne opreme.
      2.2.2   Opis ukrepa
      Organizacija regionalnega usposabljanja voditeljev usposabljanja na področju bistvenih vidikov mednarodnega instrumenta za izsleditev za izbrane zahodnoafriške uradnike.
      Vzpostavitev zmogljivosti in ustreznega znanja za označevanje v državah regije, ki nimajo take opreme, vključno s pridobitvijo označevalnih strojev, vzpostavitvijo zmogljivosti evidentiranja in usposabljanjem za uslužbence kazenskega pregona na področju označevanja in izsleditve.
      Posvetovanja z VP, ustreznimi organi Sveta ter usklajevanje s pobudo za zahodnoafriško obalo in programom Združenih narodov za razvoj bodo zagotovili, da ne bo prišlo do podvajanja z drugimi programi Unije v Zahodni Afriki.
      2.2.3   Rezultati ukrepa
      Zmanjševanje ogrožanja varnosti, ki ga povzroča obseg nezakonitega osebnega in lahkega orožja, prek okrepljenega nadzora nad obsegom in tipi osebnega in lahkega orožja, okrepljeno nacionalno večagencijsko strokovno znanje za ukrepanje proti širjenju osebnega in lahkega orožja ter „orožja na plovilih“ in izboljšano sodelovanje v varnostnem sektorju med državami na področju mednarodnega instrumenta za izsleditev.
      2.2.4.   Upravičenci ukrepa
      Organi kazenskega pregona vseh 15 članic Gospodarske skupnosti zahodnoafriških držav (ECOWAS); ECOWAS in njen program za lahko orožje ECOSAP; civilna družba in lokalne skupnosti.
      2.3   Podpiranje oblikovanja in izvajanja tehničnih smernic ZN za upravljanje zalog streliva
      2.3.1   Cilj ukrepa
      Podpiranje oblikovanja in izvajanja tehničnih smernic ZN za upravljanje zalog streliva.
      2.3.2   Opis ukrepa
      Zaključek oblikovanja tehničnih smernic ZN za upravljanje zalog streliva. To bo vključevalo: organizacijo srečanja tehnične komisije za preverjanje za razvoj smernic ter obdelovanje in vključevanje rezultatov tega srečanja v končno različico smernic ter prevod in objavo smernic.
      Pomoč pri operativni uporabi in izvajanju smernic z regionalnimi programi usposabljanja vodij usposabljanja za uslužbence organov kazenskega pregona za območje afriških Velikih jezer, Latinsko Ameriko in Karibe, vključno prek regionalnih centrov za razorožitev Urada Združenih narodov za razorožitev. Ti nadaljevalni programi usposabljanja bodo vključevali teme o načelih in osnovah upravljanja zalog; obvladovanje tveganja; evidentiranje streliva; promet ter varnost in uničenje. Programi usposabljanja v Latinski Ameriki/na Karibih bodo črpali iz in dopolnjevali prej izvedeno usposabljanje, ki ga je v teh regijah podpirala Unija.
      Na podlagi ugotovitev teh nadaljevalnih programov usposabljanja določiti države, ki nujno potrebujejo pomoč pri nadzoru in shranjevanju zalog streliva in jim zagotoviti (neposredno ali prek regionalnih organizacij):

                  —

                  potrebno tehnično podporo za razvoj osnovne politike in pravnih okvirov za izvajanje smernic, vključno z mentorstvom na delovnem mestu,

                  —

                  podporo in pomoč za vzpostavitev zadostne infrastrukture za upravljanje zalog z zagotovitvijo usmerjanja pri praktični uporabi tehničnih smernic za zmogljivosti, ki se uporabljajo za shranjevanje streliva.

            2.3.3   Rezultati ukrepa
      Tehnične smernice so oblikovane in pripravljene za izvajanje.
      Zmanjšana nevarnost za nacionalno in regionalno varnost prek izboljšanega upravljanja zalog na nacionalni ravni v dveh ključnih regijah.
      2.3.4   Upravičenci ukrepa
      Vlade in mednarodne in regionalne organizacije; civilna družba ter skupine in posamezniki, ki so ogroženi zaradi nenadzorovanega širjenja osebnega in lahkega orožja.
      Pri izbiri držav, ki bodo upravičene do posebne pomoči in usposabljanja, se bodo upoštevale posebne potrebe in zaveze potencialnih upravičenk na področju upravljanja zalog streliva. Urad Združenih narodov za razorožitev bo predlagal kratek seznam upravičenk, ki jih bo nato potrdil VP v posvetovanju s pristojnimi organi Sveta.
      3.   Trajanje

      Ukrepi bodo predvidoma trajali 24 mesecev.
      4.   Subjekt, zadolžen za izvajanje ukrepa

      Tehnično izvajanje tega sklepa bo zaupano Uradu Združenih narodov za razorožitev, ki bo svojo nalogo opravljal pod odgovornostjo VP.
      5.   Poročanje

      Urad Združenih narodov za razorožitev bo pripravljal redna poročila in poročila po zaključku vsake opisane dejavnosti. Ta poročila je treba predložiti VP najpozneje 6 tednov po zaključku zadevnih dejavnosti.
      6.   Predvideni skupni stroški ukrepov in finančni prispevek Unije

      Skupni stroški ukrepov znašajo 2 150 000 EUR.


title: Sklep Evropskega parlamenta (EU) 2015/1690 z dne 29. aprila 2015 o zaključnem računu Agencije Evropske unije za temeljne pravice za proračunsko leto 2013

text:
               30.9.2015

               SL

               Uradni list Evropske unije

               L 255/354

      SKLEP EVROPSKEGA PARLAMENTA (EU) 2015/1690
      z dne 29. aprila 2015
      o zaključnem računu Agencije Evropske unije za temeljne pravice za proračunsko leto 2013
      EVROPSKI PARLAMENT,

                  —

                  ob upoštevanju končnega zaključnega računa Agencije Evropske unije za temeljne pravice za proračunsko leto 2013,

                  —

                  ob upoštevanju poročila Računskega sodišča o zaključnem računu Agencije Evropske unije za temeljne pravice za proračunsko leto 2013 z odgovori agencije (1),

                  —

                  ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2013 v skladu s členom 287 Pogodbe o delovanju Evropske unije pripravilo Računsko sodišče,

                  —

                  ob upoštevanju priporočila Sveta z dne 17. februarja 2015 o podelitvi razrešnice agenciji glede izvrševanja proračuna za proračunsko leto 2013 (05304/2015 – C8-0054/2015),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3),

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (4), zlasti člena 208,

                  —

                  ob upoštevanju Uredbe Sveta (ES) št. 168/2007 15. februarja 2007 o ustanovitvi Agencije Evropske unije za temeljne pravice (5), zlasti člena 21,

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (6),

                  —

                  ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (7), zlasti člena 108,

                  —

                  ob upoštevanju člena 94 in Priloge V Poslovnika,

                  —

                  ob upoštevanju poročila Odbora za proračunski nadzor ter mnenja Odbora za državljanske svoboščine, pravosodje in notranje zadeve (A8-0093/2015),

         1.

            ugotavlja, da so podatki v končnem zaključnem računu Agencije Evropske unije za temeljne pravice takšni kot v prilogi k poročilu Računskega sodišča;

         2.

            odobri zaključni račun Agencije Evropske unije za temeljne pravice za proračunsko leto 2013;

         3.

            naroči svojemu predsedniku, naj ta sklep posreduje direktorju Agencije Evropske unije za temeljne pravice, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

               Predsednik

            Martin SCHULZ

               Generalni sekretar

            Klaus WELLE

         (1)  UL C 442, 10.12.2014, str. 301.

         (2)  Glej opombo 1.

         (3)  UL L 248, 16.9.2002, str. 1.

         (4)  UL L 298, 26.10.2012, str. 1.

         (5)  UL L 53, 22.2.2007, str. 1.

         (6)  UL L 357, 31.12.2002, str. 72.

         (7)  UL L 328, 7.12.2013, str. 42.


title: Sklep Evropskega parlamenta (EU, Euratom) 2015/1619 z dne 29. aprila 2015 o razrešnici glede izvrševanja proračuna Izvajalske agencije za potrošnike, zdravje, kmetijstvo in hrano (nekdanje Izvajalske agencije za zdravje in potrošnike) za proračunsko leto 2013

text:
               30.9.2015

               SL

               Uradni list Evropske unije

               L 255/101

      SKLEP EVROPSKEGA PARLAMENTA (EU, EURATOM) 2015/1619
      z dne 29. aprila 2015
      o razrešnici glede izvrševanja proračuna Izvajalske agencije za potrošnike, zdravje, kmetijstvo in hrano (nekdanje Izvajalske agencije za zdravje in potrošnike) za proračunsko leto 2013
      EVROPSKI PARLAMENT,

                  —

                  ob upoštevanju splošnega proračuna Evropske unije za proračunsko leto 2013 (1),

                  —

                  ob upoštevanju konsolidiranega zaključnega računa Evropske unije za proračunsko leto 2013 (COM(2014) 510 – C8-0140/2014) (2),

                  —

                  ob upoštevanju končnega zaključnega računa Izvajalske agencije za potrošnike, zdravje, kmetijstvo in hrano (nekdanje Izvajalske agencije za zdravje in potrošnike) za proračunsko leto 2013 (3),

                  —

                  ob upoštevanju poročila Komisije o nadaljnjem ukrepanju na podlagi razrešnice za proračunsko leto 2012 (COM(2014) 607) in delovnih dokumentov služb Komisije, priloženih temu poročilu (SWD(2014) 285, SWD(2014) 286),

                  —

                  ob upoštevanju letnega poročila Komisije organu, ki da razrešnico, o notranjih revizijah, opravljenih leta 2013 (COM(2014) 615), in delovnega dokumenta služb Komisije, ki mu je priložen (SWD(2014) 293),

                  —

                  ob upoštevanju poročila Računskega sodišča o zaključnem računu Izvajalske agencije za potrošnike, zdravje, kmetijstvo in hrano (nekdanje Izvajalske agencije za zdravje in potrošnike) za proračunsko leto 2013 z odgovori agencije (4),

                  —

                  ob upoštevanju izjave o zanesljivosti (5) računovodskih izkazov ter o zakonitosti in pravilnosti z njimi povezanih transakcij, ki jo je za proračunsko leto 2013 v skladu s členom 287 Pogodbe o delovanju Evropske unije predložilo Računsko sodišče,

                  —

                  ob upoštevanju priporočila Sveta z dne 17. februarja 2015 o podelitvi razrešnice izvajalskim agencijam glede izvrševanja proračuna za proračunsko leto 2013 (05305/2015 – C8-0048/2015),

                  —

                  ob upoštevanju členov 317, 318 in 319 Pogodbe o delovanju Evropske unije,

                  —

                  ob upoštevanju člena 106a Pogodbe o ustanovitvi Evropske skupnosti za atomsko energijo,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (6),

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (7), zlasti členov 62, 164, 165 in 166,

                  —

                  ob upoštevanju Uredbe Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (8), zlasti člena 14(3),

                  —

                  ob upoštevanju Uredbe Komisije (ES) št. 1653/2004 z dne 21. septembra 2004 o standardni finančni uredbi za izvajalske agencije v skladu z Uredbo Sveta (ES) št. 58/2003 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (9), zlasti prvega in drugega odstavka člena 66,

                  —

                  ob upoštevanju Sklepa Komisije 2004/858/ES z dne 15. decembra 2004 o ustanovitvi izvajalske agencije, poimenovane „Izvajalska agencija za program javnega zdravja“, za upravljanje dejavnosti Skupnosti na področju javnega zdravja v skladu z Uredbo Sveta (ES) št. 58/2003 (10),

                  —

                  ob upoštevanju Izvedbenega sklepa Komisije 2013/770/EU z dne 17. decembra 2013 o ustanovitvi Izvajalske agencije za potrošnike, zdravje in hrano ter razveljavitvi Sklepa 2004/858/ES (11),

                  —

                  ob upoštevanju Izvedbenega sklepa Komisije 2014/927/EU z dne 17. decembra 2014 o spremembi Izvedbenega sklepa 2013/770/EU, s katero se je Izvajalska agencija za potrošnike, zdravje in živila preimenovala v Izvajalsko agencijo za potrošnike, zdravje, kmetijstvo in živila (12),

                  —

                  ob upoštevanju člena 93 in Priloge V Poslovnika,

                  —

                  ob upoštevanju poročila Odbora za proračunski nadzor in mnenj drugih zadevnih odborov (A8-0101/2015),

                  A.

                  ker Komisija v skladu s členom 17(1) Pogodbe o Evropski uniji izvršuje proračun in upravlja programe in ker v skladu s členom 317 Pogodbe o delovanju Evropske unije proračun izvršuje v sodelovanju z državami članicami, na lastno odgovornost in v skladu z načelom dobrega finančnega poslovodenja;

         1.

            podeli razrešnico direktorju Izvajalske agencije za potrošnike, zdravje, kmetijstvo in hrano (nekdanje Izvajalske agencije za zdravje in potrošnike) glede izvrševanja proračuna izvajalske agencije za proračunsko leto 2013;

         2.

            navaja svoje pripombe v resoluciji, ki je del sklepov o razrešnici glede izvrševanja splošnega proračuna Evropske unije za proračunsko leto 2013, oddelek III – Komisija in izvajalske agencije;

         3.

            naroči svojemu predsedniku, naj ta sklep skupaj s sklepom o razrešnici glede izvrševanja splošnega proračuna Evropske unije za proračunsko leto 2013, oddelek III – Komisija, in resolucijo, ki je del sklepov, posreduje direktorju Izvajalske agencije za potrošnike, zdravje, kmetijstvo in hrano (nekdanje Izvajalske agencije za zdravje in potrošnike), Svetu, Komisiji, Sodišču Evropske unije in Računskemu sodišču ter poskrbi za objavo v Uradnem listu Evropske unije (serija L).

               Predsednik

            Martin SCHULZ

               Generalni sekretar

            Klaus WELLE

         (1)  UL L 66, 8.3.2013.

         (2)  UL C 403, 13.11.2014, str. 1.

         (3)  UL C 408, 15.11.2014, str. 5.

         (4)  UL C 442, 10.12.2014, str. 83.

         (5)  UL C 403, 13.11.2014, str. 128.

         (6)  UL L 248, 16.9.2002, str. 1.

         (7)  UL L 298, 26.10.2012, str. 1.

         (8)  UL L 11, 16.1.2003, str. 1.

         (9)  UL L 297, 22.9.2004, str. 6.

         (10)  UL L 369, 16.12.2004, str. 73.

         (11)  UL L 341, 18.12.2013, str. 69.

         (12)  UL L 363, 18.12.2014, str. 183.


title: Sklep Sveta z dne 15. septembra 1986 o sklenitvi Sporazuma v obliki izmenjave pisem med Evropsko gospodarsko skupnostjo in Švicarsko konfederacijo o nekmetijskih in predelanih kmetijskih proizvodih, ki niso zajeti v sporazumu

text:
Pomembno pravno obvestilo

|

31986D0553

Uradni list L 328 , 22/11/1986 str. 0038 - 0038 finska posebna izdaja: poglavje 2 zvezek 4 str. 0138  švedska posebna izdaja: poglavje 2 zvezek 4 str. 0138

		Sklep Svetaz dne 15. septembra 1986o sklenitvi Sporazuma v obliki izmenjave pisem med Evropsko gospodarsko skupnostjo in Švicarsko konfederacijo o nekmetijskih in predelanih kmetijskih proizvodih, ki niso zajeti v sporazumu(86/553/EGS)SVET EVROPSKIH SKUPNOSTI JEob upoštevanju Pogodbe o ustanovitvi Evropske gospodarske skupnosti in zlasti člena 113 Pogodbe,ob upoštevanju priporočila Komisije,ker je treba odobriti Sporazum v obliki izmenjave pisem med Evropsko gospodarsko skupnostjo in Švicarsko konfederacijo o nekmetijskih in predelanih kmetijskih proizvodih, ki jih Sporazum ne zajema, da bi se upošteval pristop Kraljevine Španije in Portugalske republike k Skupnosti,SKLENIL:Člen 1Sporazum v obliki izmenjave pisem o nekmetijskih in predelanih kmetijskih proizvodih, ki jih Sporazum med Evropsko gospodarsko skupnostjo in Švicarsko konfederacijo ne zajema, se odobri v imenu Skupnosti.Besedilo izmenjave pisem je priloženo temu sklepu.Člen 2Predsednik Sveta je pooblaščen, da imenuje osebo, pooblaščeno za podpis Sporazuma, ki zavezuje Skupnost.V Bruslju, 15. septembra 1986Za SvetPredsednikG. Howe--------------------------------------------------


title: Sklep Evropskega parlamenta z dne 23. aprila 2009 o razrešnici glede izvrševanja proračuna Evropske agencije za varnost omrežij in informacij za proračunsko leto 2007

text:
               26.9.2009

               SL

               Uradni list Evropske unije

               L 255/153

         SKLEP EVROPSKEGA PARLAMENTA
   z dne 23. aprila 2009
   o razrešnici glede izvrševanja proračuna Evropske agencije za varnost omrežij in informacij za proračunsko leto 2007
   (2009/661/ES)
   EVROPSKI PARLAMENT,

               —

               ob upoštevanju končnih letnih računovodskih izkazov Evropske agencije za varnost omrežij in informacij za proračunsko leto 2007 (1),

               —

               ob upoštevanju poročila Računskega sodišča o končnih letnih računovodskih izkazih Evropske agencije za varnost omrežij in informacij za proračunsko leto 2007, skupaj z odgovori agencije (2),

               —

               ob upoštevanju priporočila Sveta z dne 10. februarja 2009 (5588/2009 – C6-0060/2009),

               —

               ob upoštevanju Pogodbe ES, zlasti člena 276,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3), zlasti člena 185,

               —

               ob upoštevanju Uredbe (ES) št. 460/2004 Evropskega parlamenta in Sveta z dne 10. marca 2004 o ustanovitvi Evropske agencije za varnost omrežij in informacij (4), zlasti člena 17,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe (ES, Euratom) št. 1605/2002 (5), zlasti člena 94,

               —

               ob upoštevanju člena 71 in Priloge V svojega poslovnika,

               —

               ob upoštevanju poročila Odbora za proračunski nadzor (A6-0158/2009),

               1.

               podeli razrešnico izvršnemu direktorju Evropske agencije za varnost omrežij in informacij glede izvrševanja proračuna agencije za proračunsko leto 2007;

               2.

               navaja svoje pripombe v priloženi resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Evropske agencije za varnost omrežij in informacij, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Hans-Gert PÖTTERING

            Generalni sekretar

         Klaus WELLE

      (1)  UL C 278, 31.10.2008, str. 23.

      (2)  UL C 311, 5.12.2008, str. 13.

      (3)  UL L 248, 16.9.2002, str. 1.

      (4)  UL L 77, 13.3.2004, str. 1.

      (5)  UL L 357, 31.12.2002, str. 72.
   RESOLUCIJA EVROPSKEGA PARLAMENTA
   z dne 23. aprila 2009
   s pripombami, ki so del sklepa o razrešnici glede izvrševanja proračuna Evropske agencije za varnost omrežij in informacij za proračunsko leto 2007
   EVROPSKI PARLAMENT,

               —

               ob upoštevanju končnih letnih računovodskih izkazov Evropske agencije za varnost omrežij in informacij za proračunsko leto 2007 (1),

               —

               ob upoštevanju poročila Računskega sodišča o končnih letnih računovodskih izkazih Evropske agencije za varnost omrežij in informacij za proračunsko leto 2007, skupaj z odgovori agencije (2),

               —

               ob upoštevanju priporočila Sveta z dne 10. februarja 2009 (5588/2009 – C6-0060/2009),

               —

               ob upoštevanju Pogodbe ES, zlasti člena 276,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3), zlasti člena 185,

               —

               ob upoštevanju Uredbe (ES) št. 460/2004 Evropskega parlamenta in Sveta z dne 10. marca 2004 o ustanovitvi Evropske agencije za varnost omrežij in informacij (4), zlasti člena 17,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe (ES, Euratom) št. 1605/2002 (5), zlasti člena 94,

               —

               ob upoštevanju člena 71 in Priloge V svojega poslovnika,

               —

               ob upoštevanju poročila Odbora za proračunski nadzor (A6-0158/2009),

               A.

               ker je Računsko sodišče navedlo, da je prejelo zadostno zagotovilo o zanesljivosti letnih računovodskih izkazov za proračunsko leto 2007 ter o zakonitosti in pravilnosti z njimi povezanih transakcij,

               B.

               ker je Parlament 22. aprila 2008 podelil razrešnico izvršnemu direktorju Evropske agencije za varnost omrežij in informacij glede izvrševanja proračuna te agencije za proračunsko leto 2006 (6),

               1.

               ugotavlja, da je bil prvotni petletni mandat agencije, ki naj bi prenehala obstajati 13. marca 2009, z Uredbo (ES) št. 1007/2008 (7) podaljšan za tri leta, do 13. marca 2012;

               2.

               je seznanjen s kritiko Računskega sodišča, da je bilo izvajanje dejavnosti poslovanja zgoščeno v zadnjem četrtletju 2007, pri čemer je bilo približno 40 % obveznosti in več kot 50 % plačil v zvezi z dejavnostmi poslovanja izvršenih novembra in decembra 2007;

               3.

               ugotavlja, da je po mnenju Računskega sodišča razlog v pozni sprostitvi sredstev; je seznanjen s splošno pripombo Računskega sodišča, da pri majhnih agencijah z omejenimi viri sprostitev sredstev ob koncu leta ogroža izvajanje dejavnosti v zvezi s poslovanjem;

               4.

               ugotavlja, da v štirih primerih v skupni vrednosti 121 500 EUR prenesena sredstva niso ustrezala pravnim obveznostim;

               5.

               ni zadovoljen z odgovorom agencije, da so bila v nekaterih primerih prenesena sredstva izračunana z določeno mero približnosti; poziva agencijo, da v zvezi s prenosi spoštuje finančno uredbo;

               6.

               je seznanjen s pripombami Računskega sodišča v zvezi s popisom imetja, namreč da je vodenje evidence osnovnih sredstev potekalo na podlagi razpredelnice, ki ni zagotavljala celovitosti podatkov, in da ni bil izveden izčrpen fizični popis imetja;

               7.

               je seznanjen z obrazložitvijo agencije, da se administrativna evidenca zaradi omejenega števila postavk vodi v razpredelnici, osnovna sredstva pa so vodena s programsko opremo za računovodstvo; ugotavlja, da namerava agencija v letu 2009 za sredstva uporabiti računovodenje na podlagi poslovnih dogodkov;

               8.

               je zaskrbljen, ker je Računsko sodišče ugotovilo slabosti pri postopkih javnih naročil, in sicer:

                           —

                           predizbori ponudb niso bili utemeljeni,

                           —

                           ocenjevalni odbor ni podpisal ocenjevalnih dokumentov,

                           —

                           spisi niso bili strukturirani in popolni;

               9.

               ugotavlja, da je agencija priznala pomanjkljivosti in je obljubila sprejem ustreznih ukrepov, zlasti zaposlitev izkušenega uradnika za javna naročila;

               10.

               zahteva, da organ v letnem poročilu o dejavnostih za leto 2008 poroča o sprejetih ukrepih za odpravo pomanjkljivosti na področju naročanja;

               11.

               je seznanjen z navedbami v letnem poročilu o dejavnostih agencije ter poročilu o proračunskem in finančnem upravljanju, da je bila agencija med prvimi, ki je od Komisije zahtevala podporo za prehod s finančnih računalniških sistemov na računovodenje na podlagi poslovnih dogodkov; obžaluje, da se Komisija zaradi zahtevnega postopka in hkratnih zahtev številnih drugih agencij ni bila zmožna pravočasno odzvati na zahtevo agencije;

               12.

               pozdravlja dejstvo, da so se priprave na prehod k računovodenju na podlagi poslovnih dogodkov začele in da agencija načrtuje, da bo računovodske izkaze za leto 2009 pripravila z uporabo računovodenja na podlagi poslovnih dogodkov;

               13.

               sporoča, da so druge pripombe k sklepu o razrešnici, ki so horizontalne narave, zbrane v njegovi resoluciji z dne 23. aprila 2009 o finančnem poslovodenju in nadzoru agencij EU (8).

      (1)  UL C 278, 31.10.2008, str. 23.

      (2)  UL C 311, 5.12.2008, str. 13.

      (3)  UL L 248, 16.9.2002, str. 1.

      (4)  UL L 77, 13.3.2004, str. 1.

      (5)  UL L 357, 31.12.2002, str. 72.

      (6)  UL L 88, 31.3.2009, str. 217.

      (7)  UL L 293, 31.10.2008, str. 1.

      (8)  Glej stran 206 tega Uradnega lista.


title: Sklep sveta 2005/109/SZVP z dne 24. januarja 2005 o sklenitvi Sporazuma med Evropsko unijo in Kraljevino Maroko o sodelovanju Kraljevine Maroko v vojaški operaciji Evropske unije za krizno upravljanje v Bosni in Hercegovini (operacija Althea)

text:
               8.2.2005

               SL

               Uradni list Evropske unije

               L 34/46

         SKLEP SVETA 2005/109/SZVP
   z dne 24. januarja 2005
   o sklenitvi Sporazuma med Evropsko unijo in Kraljevino Maroko o sodelovanju Kraljevine Maroko v vojaški operaciji Evropske unije za krizno upravljanje v Bosni in Hercegovini (operacija Althea)
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 24 Pogodbe,
   ob upoštevanju priporočila predsedstva,
   ob upoštevanju naslednjega:

               (1)

               Svet je 12. julija 2004 sprejel Skupni ukrep 2004/570/SZVP o vojaški operaciji Evropske unije v Bosni in Hercegovini (1)

               (2)

               Člen 11(3) tega skupnega ukrepa določa, da bodo podrobnosti v zvezi s sodelovanjem tretjih držav predmet sporazuma v skladu s členom 24 Pogodbe o Evropski uniji.

               (3)

               Na podlagi pooblastila Sveta z dne 13. septembra 2004 se je predsedstvo skupaj z generalnim sekretarjem / visokim predstavnikom dogovorilo o Sporazumu med Evropsko unijo in Kraljevino Maroko o sodelovanju Kraljevine Maroko v vojaški operaciji Evropske unije za krizno upravljanje v Bosni in Hercegovini (operacija ALTHEA).

               (4)

               Ta sporazum je treba odobriti –

         SKLENIL:
   Člen 1
   V imenu Evropske unije se odobri Sporazum med Evropsko unijo in Kraljevino Maroko o sodelovanju Kraljevine Maroko v vojaški operaciji Evropske unije za krizno opravljanje v Bosni in Hercegovini (operacija ALTHEA).
   Besedilo Sporazuma je priloženo temu sklepu.
   Člen 2
   Predsednik Sveta je pooblaščen, da imenuje osebo, pooblaščeno za podpis Sporazuma, ki zavezuje Evropsko unijo.
   Člen 3
   Ta sklep začne veljati z dnem sprejetja.
   Člen 4
   Ta sklep se objavi v Uradnem listu Evropske unije.

      V Bruslju, 24. januarja 2005

            Za Svet

            Predsednik

         F. BODEN

      (1)  UL L 252, 28.7.2004, str. 10.
   SPORAZUM
   med Evropsko unijo in Kraljevino Maroko o sodelovanju Kraljevine Maroko v vojaški operaciji Evropske unije za krizno upravljanje v Bosni in Hercegovini (operacija Althea)
   EVROPSKA UNIJA (EU)
   na eni strani, in
   KRALJEVINA MAROKO
   na drugi strani,
   v nadaljnjem besedilu „pogodbenici“, STA SE –
   OB UPOŠTEVANJU:

               —

               sprejetja s strani Sveta Evropske unije Skupnega ukrepa 2004/570/SZVP z dne 12. julija 2004 o vojaški operaciji Evropske unije v Bosni in Hercegovini (1),

               —

               povabila Kraljevini Maroko, da sodeluje v operaciji pod vodstvom EU,

               —

               uspešnega zaključka procesa oblikovanja sil in priporočila poveljnika operacije EU ter Vojaškega odbora EU, da se da soglasje k sodelovanju oboroženih sil Kraljevine Maroko v operaciji pod vodstvom EU,

               —

               Sklepa Političnega in varnostnega odbora BiH/1/2004 z dne 21. septembra 2004 (2) o sprejetju prispevka Kraljevine Maroko k vojaški operaciji EU v Bosni in Hercegovini,

               —

               Sklepa Političnega in varnostnega odbora BiH/3/2004 z dne 29. septembra 2004 o vzpostavitvi Odbora sodelujočih držav za vojaško operacijo EU v Bosni in Hercegovini (3) –

         DOGOVORILI O NASLEDNJEM:
   Člen 1
   Sodelovanje v operaciji
   1.   Kraljevina Maroko se pridruži Skupnemu ukrepu 2004/570/SZVP z dne 12. julija 2004 o vojaški operaciji Evropske unije v Bosni in Hercegovini in vsem skupnim ukrepom ali sklepom, s katerimi Svet Evropske unije odloči, da bo razširil vojaško operacijo Evropske unije za krizno upravljanje, v skladu z določbami tega sporazuma in vsemi potrebnimi izvedbenimi ukrepi.
   2.   Prispevek Kraljevine Maroko k vojaški operaciji Evropske unije krizno upravljanje ne posega v avtonomijo odločanja Evropske unije.
   3.   Kraljevina Maroko zagotovi, da njene sile in osebje, ki sodelujejo v vojaški operaciji EU za krizno upravljanje, svojo nalogo opravljajo v skladu s

               —

               Skupnim ukrepom 2004/570/SZVP in morebitnimi kasnejšimi spremembami,

               —

               operativnim načrtom,

               —

               izvedbenimi ukrepi.

         4.   Sile in osebje, ki jih Kraljevina Maroko dodeli operaciji, pri opravljanju svojih nalog in vedenju upoštevajo zgolj interese vojaške operacije EU za krizno upravljanje.
   5.   Kraljevina Maroko pravočasno obvesti poveljnika operacije EU o vsaki spremembi glede svojega sodelovanja v operaciji.
   Člen 2
   Status sil
   1.   Status sil in osebja, ki jih Kraljevina Maroko dodeli vojaški operaciji Evropske unije za krizno upravljanje, urejajo določbe o statusu sil, dogovorjene med Evropsko unijo in državo gostiteljico, če takšne določbe obstajajo.
   2.   Status sil in osebja, dodeljenih poveljstvu ali poveljniškim elementom, ki se nahajajo zunaj Bosne in Hercegovine, urejajo dogovori med poveljstvom in zadevnimi poveljniškimi elementi ter Kraljevino Maroko.
   3.   Brez poseganja v določbe o statusu sil iz odstavka 1 je Kraljevina Maroko pristojna za svoje sile in osebje, ki sodelujejo v vojaški operaciji Evropske unije za krizno upravljanje.
   4.   Kraljevina Maroko je pristojna za vse zahtevke v zvezi s sodelovanjem v vojaški operaciji Evropske unije za krizno upravljanje, ki jih vložijo pripadniki njenih sil in osebja ali se ti nanje nanašajo. Kraljevina Maroko je pristojna za uvedbo kakršnih koli ukrepov zoper svoje oborožene sile in osebje v skladu s svojimi zakoni in drugimi predpisi, zlasti za uvedbo sodnih ali disciplinskih postopkov.
   5.   Kraljevina Maroko se s podpisom tega sporazuma zaveže, da bo ob podpisu tega sporazuma predložila izjavo o opustitvi odškodninskih zahtevkov do katere koli države, ki sodeluje v vojaški operaciji Evropske unije za krizno upravljanje.
   6.   Evropska unija se zaveže, da bodo države članice ob podpisu tega sporazuma predložile izjavo o opustitvi odškodninskih zahtevkov v zvezi s sodelovanjem Kraljevine Maroko v vojaški operaciji Evropske unije za krizno upravljanje.
   Člen 3
   Zaupne informacije
   1.   Kraljevina Maroko sprejme ustrezne ukrepe, da zagotovi varovanje zaupnih informacij EU v skladu z varnostnimi predpisi Sveta Evropske unije, vsebovanimi v Sklepu Sveta 2001/264/ES z dne 19. marca 2001 (4), in v skladu z drugimi smernicami pristojnih organov, vključno s smernicami poveljnika operacije EU.
   2.   Če sta EU in Kraljevina Maroko sklenili sporazum o varnostnih postopkih za izmenjavo zaupnih informacij, se določbe takšnega sporazuma uporabljajo v okviru vojaške operacije Evropske unije za krizno upravljanje.
   Člen 4
   Struktura poveljevanja
   1.   Vse v vojaški operaciji Evropske unije za krizno upravljanje sodelujoče sile in osebje ostanejo pod polnim poveljstvom svojih nacionalnih organov.
   2.   Nacionalni organi prenesejo operativno in taktično poveljevanje in/ali nadzor nad svojimi silami in osebjem na poveljnika operacije EU. Poveljnik operacije EU ima pravico prenesti svoja pooblastila.
   3.   Kraljevina Maroko ima pri vsakodnevnem vodenju operacije enake pravice in obveznosti kot države članice Evropske unije, ki sodelujejo v operaciji.
   4.   Poveljnik operacije EU lahko po posvetovanju s Kraljevino Maroko kadar koli zahteva umik prispevka Kraljevine Maroko.
   5.   Kraljevina Maroko imenuje višjega vojaškega predstavnika (VVP), ki zastopa njen nacionalni kontingent v vojaški operaciji Evropske unije za krizno upravljanje. VVP se s poveljnikom sil EU posvetuje o vseh zadevah v zvezi z operacijo in je odgovoren za vsakodnevno disciplino kontingenta.
   Člen 5
   Finančni vidiki
   1.   Kraljevina Maroko prevzame kritje vseh stroškov, povezanih z njenim sodelovanjem v operaciji, razen če je za stroške zagotovljeno skupno financiranje, kot je predvideno v pravnih instrumentih iz člena 1(1) tega sporazuma in Sklepu Sveta 2004/197/SZVP z dne 23. februarja 2004 o določitvi mehanizma za upravljanje financiranja skupnih stroškov operacij EU, ki so vojaškega ali obrambnega pomena (5).
   2.   V primeru smrti, telesne poškodbe, izgube ali škode, ki jo utrpijo fizične ali pravne osebe iz države/držav, v kateri/katerih poteka operacija, Kraljevina Maroko, kolikor je bila dokazana njena odgovornost, plača odškodnino pod pogoji, predvidenimi v določbah o statusu sil iz člena 2(1) Sporazuma, kolikor te določbe obstajajo.
   Člen 6
   Dogovori o izvajanju Sporazuma
   Generalni sekretar Sveta Evropske unije/visoki predstavnik za skupno zunanjo in varnostno politiko sklene z ustreznimi organi Kraljevine Maroko vse potrebne tehnične in upravne dogovore o izvajanju tega sporazuma.
   Člen 7
   Neizpolnjevanje obveznosti
   Če ena od pogodbenic ne izpolni svojih obveznosti, določenih v prejšnjih členih, ima druga pogodbenica pravico odpovedati ta sporazum z enomesečnim odpovednim rokom.
   Člen 8
   Reševanje sporov
   Spori v zvezi z razlago ali uporabo tega sporazuma se med pogodbenicama rešujejo po diplomatski poti.
   Člen 9
   Začetek veljavnosti
   1.   Ta sporazum začne veljati prvi dan prvega meseca po tem, ko sta pogodbenici druga drugo uradno obvestili o zaključku ustreznih notranjih postopkov.
   2.   Ta sporazum se začasno uporablja od datuma podpisa.
   3.   Ta sporazum velja ves čas trajanja prispevka Kraljevine Maroko k operaciji.

      V Bruslju,  v angleškem jeziku v štirih izvodih.

            Za Evropsko unijo

            Za Kraljevino Maroko

      (1)  UL L 252, 28.7.2004, str. 10.

      (2)  UL L 324, 27.10.2004, str. 20.

      (3)  UL L 325, 28.10.2004, str. 64. Sklep, kakor je bil spremenjen s Sklepom BiH/5/2004 (UL L 357, 2.12.2004, str. 39).

      (4)  UL L 101, 11.4.2001, str. 1. Sklep, kakor je bil nazadnje spremenjen s Sklepom 2004/194/ES (UL L 63, 28.2.2004, str. 48).

      (5)  UL L 63, 28.2.2004, str. 68.
   IZJAVE
   iz člena 2(5) in (6) Sporazuma
   Izjava držav članic EU:
   „Države članice EU, ki uporabljajo Skupni ukrep 2004/570/SZVP z dne 12. julija 2004 o vojaški operaciji Evropske unije v Bosni in Hercegovini, si bodo prizadevale, kolikor to dopuščajo njihovi notranji pravni sistemi, v čim večji meri opustiti zahtevke do Kraljevine Maroko zaradi telesne poškodbe, smrti svojega osebja, škode ali izgube sredstev, ki jim pripadajo in se uporabljajo v okviru operacije EU za krizno upravljanje, če je takšno telesno poškodbo, smrt, škodo ali izgubo povzročilo:

               —

               osebje iz Kraljevine Maroko pri opravljanju svojih nalog v povezavi z operacijo EU za krizno upravljanje, razen v primeru hude malomarnosti ali namerne kršitve, ali

               —

               uporaba sredstev, ki pripadajo Kraljevini Maroko, pod pogojem, da so bila ta sredstva uporabljena v povezavi z operacijo, razen v primeru hude malomarnosti ali namerne kršitve osebja operacije EU za krizno upravljanje iz Kraljevine Maroko pri uporabi teh sredstev.“

         Izjava Kraljevine Maroko:
   „Kraljevina Maroko, ki uporablja Skupni ukrep EU 2004/570/SZVP z dne 12. julija 2004 o vojaški operaciji Evropske unije v Bosni in Hercegovini, si bo prizadevala, kolikor to dopušča njen notranji pravni sistem, v čim večji meri opustiti zahtevke do katere koli druge države, sodelujoče v operaciji EU za krizno upravljanje, zaradi telesne poškodbe, smrti svojega osebja, škode ali izgube sredstev, ki ji pripadajo in se uporabljajo v okviru operacije EU za krizno upravljanje, če je takšno telesno poškodbo, smrt, škodo ali izgubo povzročilo:

               —

               osebje pri opravljanju svojih nalog v povezavi z operacijo EU za krizno upravljanje, razen v primeru hude malomarnosti ali namerne kršitve, ali

               —

               uporaba sredstev, ki pripadajo sodelujočim državam v vojaški operaciji EU za krizno upravljanje, pod pogojem, da so bila ta sredstva uporabljena v povezavi z operacijo, razen v primeru hude malomarnosti ali namerne kršitve osebja vojaške operacije EU za krizno upravljanje pri uporabi teh sredstev.“


title: 2009/506/ES: Sklep Komisije z dne 30. junija 2009 o imenovanju članov Odbora za zdravila sirote (Besedilo velja za EGP)

text:
               1.7.2009

               SL

               Uradni list Evropske unije

               L 171/47

      SKLEP KOMISIJE

   z dne 30. junija 2009
   o imenovanju članov Odbora za zdravila sirote
   (Besedilo velja za EGP)
   (2009/506/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe (ES) št. 141/2000 Evropskega parlamenta in Sveta z dne 16. decembra 1999 o zdravilih sirotah (1) in zlasti člena 4(3) Uredbe,
   ob upoštevanju priporočila Evropske agencije za zdravila z dne 3. aprila 2009,
   ob upoštevanju naslednjega:

               (1)

               Štirim članom Odbora za zdravila sirote, v nadaljnjem besedilu „odbor“, ki je bil ustanovljen na podlagi člena 4 Uredbe (ES) št. 141/2000, je mandat potekel 15. aprila 2009. Enega od članov, čigar mandat je potekel, je Komisija imenovala na podlagi priporočila Evropske agencije za zdravila. Tri druge člane, ki jim je mandat potekel, je Komisija imenovala za zastopanje organizacij bolnikov. Zato je treba v odbor imenovati štiri člane.

               (2)

               Evropska agencija za zdravila je za imenovanje priporočila eno osebo.

               (3)

               Člani odbora morajo biti imenovani za obdobje treh let, ki se začne 1. julija 2009 –

         SKLENILA:
   Člen 1
   1.   Za članico Odbora za zdravila sirote, v nadaljnjem besedilu „odbor“, ki bo predstavljala združenja bolnikov, se za obdobje treh let, ki se začne 1. julija 2009, imenuje:
   Lesley Claire GREENE.
   2.   Za članici odbora, ki bosta predstavljali združenja bolnikov, se za obdobje treh let, ki se začne 1. julija 2009, ponovno imenujeta:

               Birthe Byskov HOLM,

               dr. Marie Pauline EVERS.

         Člen 2
   Na podlagi priporočila Evropske agencije za zdravila se za člana odbora za obdobje treh let, ki se začne 1. julija 2009, ponovno imenuje:
   dr. David LYONS.

      V Bruslju, 30. junija 2009

            Za Komisijo

         Günter VERHEUGEN

            Podpredsednik

      (1)  UL L 18, 22.1.2000, str. 1.


title: Sklep Evropskega parlamenta (EU) 2015/1647 z dne 29. aprila 2015 o razrešnici glede izvrševanja proračuna Evropskega bančnega organa za proračunsko leto 2013

text:
               30.9.2015

               SL

               Uradni list Evropske unije

               L 255/204

      SKLEP EVROPSKEGA PARLAMENTA (EU) 2015/1647
      z dne 29. aprila 2015
      o razrešnici glede izvrševanja proračuna Evropskega bančnega organa za proračunsko leto 2013
      EVROPSKI PARLAMENT,

                  —

                  ob upoštevanju končnega zaključnega računa Evropskega bančnega organa za proračunsko leto 2013,

                  —

                  ob upoštevanju poročila Računskega sodišča o zaključnem računu Evropskega bančnega organa za proračunsko leto 2013 z odgovoroma Organa (1),

                  —

                  ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2013 v skladu s členom 287 Pogodbe o delovanju Evropske unije pripravilo Računsko sodišče,

                  —

                  ob upoštevanju priporočila Sveta z dne 17. februarja 2015 o podelitvi razrešnice organu glede izvrševanja proračuna za proračunsko leto 2013 (05304/2015 – C8-0054/2015),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3),

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (4), zlasti člena 208,

                  —

                  ob upoštevanju Uredbe (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (5), zlasti člena 64,

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (6),

                  —

                  ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (7), zlasti člena 108,

                  —

                  ob upoštevanju člena 94 in Priloge V Poslovnika,

                  —

                  ob upoštevanju poročila Odbora za proračunski nadzor in mnenja Odbora za ekonomske in monetarne zadeve (A8-0072/2015),

         1.

            podeli razrešnico izvršnemu direktorju Evropskega bančnega organa glede izvrševanja proračuna organa za proračunsko leto 2013;

         2.

            navaja svoje pripombe v spodnji resoluciji;

         3.

            naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Evropskega bančnega organa, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

               Predsednik

            Martin SCHULZ

               Generalni sekretar

            Klaus WELLE

         (1)  UL C 442, 10.12.2014, str. 112.

         (2)  Glej opombo 1.

         (3)  UL L 248, 16.9.2002, str. 1.

         (4)  UL L 298, 26.10.2012, str. 1.

         (5)  UL L 331, 15.12.2010, str. 12.

         (6)  UL L 357, 31.12.2002, str. 72.

         (7)  UL L 328, 7.12.2013, str. 42.


title: 2009/188/ES,Euratom: Sklep Evropskega parlamenta z dne 22. aprila 2008 o razrešnici glede izvrševanja proračuna Izvajalske agencije za izobraževanje, avdiovizualno in kulturo za proračunsko leto 2006

text:
               31.3.2009

               SL

               Uradni list Evropske unije

               L 88/64

      SKLEP EVROPSKEGA PARLAMENTA

   z dne 22. aprila 2008
   o razrešnici glede izvrševanja proračuna Izvajalske agencije za izobraževanje, avdiovizualno in kulturo za proračunsko leto 2006
   (2009/188/ES, Euratom)
   EVROPSKI PARLAMENT,
   ob upoštevanju splošnega proračuna Evropske unije za proračunsko leto 2006 (1),
   ob upoštevanju zaključnega letnega računa Evropskih skupnosti za proračunsko leto 2006 – Zvezek I (SEK(2007)1056 – C6-0390/2007, SEK(2007)1055 – C6-0362/2007) (2),
   ob upoštevanju zaključnega letnega računa Izvajalske agencije za izobraževanje, avdiovizualno in kulturo za proračunsko leto 2006 (3),
   ob upoštevanju letnega poročila Komisije organu, pristojnemu za podelitev razrešnice, o nadaljnjem ukrepanju na podlagi sklepov o razrešnicah za leto 2005 (KOM(2007)0538, KOM(2007)0537) in delovnega dokumenta služb Komisije – Priloga k poročilu Komisije Evropskemu parlamentu o nadaljnjem ukrepanju na podlagi sklepov o razrešnicah za leto 2005 (SEK(2007)1185, SEK(2007)1186),
   ob upoštevanju sporočila Komisije o dosežkih politik leta 2006 (KOM(2007)0067),
   ob upoštevanju sporočila Komisije z naslovom „Zbirno poročilo o dosežkih Komisije pri upravljanju v letu 2006“ (KOM(2007)0274),
   ob upoštevanju letnega poročila Komisije organu, ki da razrešnico, o notranjih revizijah, opravljenih leta 2006 (KOM(2007)0280), in delovnega dokumenta služb Komisije, ki je priložen k letnemu poročilu organa, ki da razrešnico, o notranjih revizijah, opravljenih leta 2006 (SEK(2007)0708),
   ob upoštevanju poročila Komisije z naslovom „Odgovori držav članic na Letno poročilo Računskega sodišča 2005“ (KOM(2007)0118),
   ob upoštevanju Zelene knjige o pobudi za preglednost v Evropi, ki jo je Komisija sprejela 3. maja 2006 (KOM(2006)0194),
   ob upoštevanju mnenja Računskega sodišča št. 2/2004 o modelu „enotne revizije“ (in predloga za okvir notranje kontrole Skupnosti) (4),
   ob upoštevanju sporočila Komisije o časovnem načrtu za integriran okvir notranje kontrole (KOM(2005)0252),
   ob upoštevanju akcijskega načrta Komisije za integriran okvir notranje kontrole (KOM(2006)0009), poročila Komisije Svetu, Evropskemu parlamentu in Računskemu sodišču o napredku glede akcijskega načrta Komisije za integriran okvir notranje kontrole (KOM(2007)0086) in delovnega dokumenta služb Komisije, ki je priložen temu poročilu (SEK(2007)0311),
   ob upoštevanju mnenja Računskega sodišča št. 6/2007 o letnih povzetkih držav članic, nacionalnih izjav držav članic in revizijskega dela nacionalnih revizijskih organov v zvezi s sredstvi EU (5),
   ob upoštevanju akcijskega načrta Komisije za krepitev nadzorne vloge Komisije pod skupnim upravljanjem za strukturne ukrepe (KOM(2008)0097),
   ob upoštevanju poročila Komisije Svetu, Evropskemu parlamentu in Računskemu sodišču o napredku glede akcijskega načrta Komisije za integriran okvir notranje kontrole (KOM(2008)0110) in delovnega dokumenta služb Komisije, ki je priložen temu poročilu (SEK(2008)0259),
   ob upoštevanju poročila Računskega sodišča o zaključnem letnem računu Izvajalske agencije za izobraževanje, avdiovizualno in kulturo za proračunsko leto 2006 z odgovori agencije (6),
   ob upoštevanju izjave o zanesljivosti računovodskih izkazov ter o zakonitosti in pravilnosti z njimi povezanih transakcij, ki jo predloži Računsko sodišče v skladu s členom 248 Pogodbe ES (7),
   ob upoštevanju priporočila Sveta z dne 12. februarja 2008 (5855/2008 – C6-0083/2008),
   ob upoštevanju členov 274, 275 in 276 Pogodbe ES ter členov 179a in 180b Pogodbe Euratom,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (8), zlasti člena 55 Uredbe,
   ob upoštevanju Uredbe Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (9), in zlasti člena 14(3) Uredbe,
   ob upoštevanju Uredbe Komisije (ES) št. 1653/2004 z dne 21. septembra 2004 o standardni finančni uredbi za izvajalske agencije v skladu z Uredbo Sveta (ES) št. 58/2003 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (10), in zlasti členov 66(1) in 66(2) Uredbe,
   ob upoštevanju Sklepa Komisije 2005/56/ES z dne 14. januarja 2005 o ustanovitvi Izvajalske agencije za izobraževanje, avdiovizualno in kulturo za upravljanje dejavnosti Skupnosti na področjih izobraževanja, avdiovizualnega in kulture z uporabo Uredbe Sveta (ES) št. 58/2003 (11),
   ob upoštevanju člena 70 in Priloge V svojega Poslovnika,
   ob upoštevanju poročila Odbora za proračunski nadzor in mnenj drugih zadevnih odborov (A6-0109/2008),

               A.

               ker v skladu s členom 274 Pogodbe ES Komisija izvršuje proračun na lastno odgovornost, v skladu z načelom dobrega finančnega poslovodenja,

               1.

               podeli razrešnico direktorju Izvajalske agencije za izobraževanje, avdiovizualno in kulturo glede izvrševanja proračuna izvajalske agencije za proračunsko leto 2006;

               2.

               navaja svoje pripombe v resoluciji, ki je sestavni del sklepa o razrešnici glede izvrševanja splošnega proračuna Evropske unije za proračunsko leto 2006, Oddelek III – Komisija;

               3.

               naroči svojemu predsedniku, naj ta sklep in priložen sklep o razrešnici glede izvrševanja splošnega proračuna Evropske unije za proračunsko leto 2006, Oddelek III – Komisija, in resolucijo, ki je del sklepa, posreduje direktorju Izvajalske agencije za izobraževanje, avdiovizualno in kulturo, Svetu, Komisiji, Sodišču Evropskih skupnosti in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Hans-Gert PÖTTERING

            Generalni sekretar

         Herald RØMER

      (1)  UL L 78, 15.3.2006.

      (2)  UL C 274, 15.11.2007, str. 1.

      (3)  UL C 261, 31.10.2007, str. 32.

      (4)  UL C 107, 30.4.2004, str. 1

      (5)  UL C 216, 14.9.2007, str. 3.

      (6)  UL C 309, 19.12.2007, str. 13.

      (7)  UL C 274, 15.11.2007, str. 130.

      (8)  UL L 248, 16.9.2002, str. 1.

      (9)  UL L 11, 16.1.2003, str. 1.

      (10)  UL L 297, 22.9.2004, str. 6.

      (11)  UL L 24, 27.1.2005, str. 35.


title: Sklep Komisije (EU) 2016/995 z dne 26. oktobra 2015 o državni pomoči SA.24571 – (2009/C) (ex C 1/09, ex NN 69/08), ki jo je Madžarska odobrila družbi MOL Nyrt. (notificirano pod dokumentarno številko C(2015) 7324) (Besedilo velja za EGP)

text:
               21.6.2016

               SL

               Uradni list Evropske unije

               L 162/22

         SKLEP KOMISIJE (EU) 2016/995
   z dne 26. oktobra 2015
   o državni pomoči SA.24571 – (2009/C) (ex C 1/09, ex NN 69/08), ki jo je Madžarska odobrila družbi MOL Nyrt.

         (notificirano pod dokumentarno številko C(2015) 7324)

   (Besedilo v madžarskem jeziku je edino verodostojno)
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije, zlasti prvega pododstavka člena 108(2) Pogodbe,
   ob upoštevanju Sporazuma o Evropskem gospodarskem prostoru, zlasti člena 62(1)(a) Sporazuma,
   ob upoštevanju sklepa Komisije o začetku postopka iz člena 108(2) Pogodbe o delovanju Evropske unije v zvezi s pomočjo SA.24571 (ex C-1/09, ex NN 69/08) (1),
   po pozivu zainteresiranim stranem, naj oddajo svoje pripombe v skladu z navedenimi določbami, in ob upoštevanju teh pripomb,
   ob upoštevanju naslednjega:
   1.   OZADJE

   1.1   Zadevni ukrepi

               (1)

               Splošna pravila, ki urejajo rudarske dejavnosti na Madžarskem, so določena v Zakonu o rudarstvu iz leta 1993 (2). Ta razlikuje med rudarskimi dejavnostmi, ki se izvajajo na podlagi dveh različnih pravnih instrumentov: (i) koncesije (3) in (ii) dovoljenja (4). V obeh primerih za pridobivanje mineralnih virov velja rudarska pristojbina, ki se plača državi in katere znesek je enak deležu vrednosti pridobljenih rudnin.

               (2)

               Zakon o rudarstvu določa, da se rudarska pravica prekliče, če rudarska družba, ki je pridobila dovoljenje za rudarjenje, rudnin ne začne pridobivati v petih letih od datuma izdaje dovoljenja. Vendar se lahko v skladu z oddelkom 26/A (5) navedenega zakona ta rok podaljša na podlagi pogodbe med organom za rudarstvo in rudarsko družbo. V tem primeru rudarska družba plača pristojbino, ki je višja od pristojbine, plačane v času prvotne uporabe, vendar ni več kot 1,2-krat višja od prvotne stopnje.

               (3)

               Družba Magyar Olaj- és Gázipari Nyrt. (v nadaljnjem besedilu: MOL) je pridobila več dovoljenj za pridobivanje ogljikovodikov. Ker ogljikovodikov ni začela pridobivati v petih letih od datuma izdaje dovoljenja, je pristojni minister 22. decembra 2005 z družbo MOL sklenil pogodbo o podaljšanju (v nadaljnjem besedilu: pogodba iz leta 2005). Ta je določala pristojbino za podaljšanje, izračunano na letni osnovi za obdobje do leta 2020, pri čemer sta se uporabila 12-odstotna rudarska pristojbina, ki je veljala za prvotno dovoljenje, ter množitelj med 1,020 in 1,050.

               (4)

               S spremembo Zakona o rudarstvu, ki je začela veljati 8. januarja 2008, se je rudarska pristojbina za dovoljenja za pridobivanje ogljikovodikov z 12 % vrednosti pridobljenih rudnin zvišala na 30 % (5) (v nadaljnjem besedilu: sprememba Zakona o rudarstvu iz leta 2008). Višja pristojbina se ni uporabljala za gospodarske subjekte, katerih dovoljenja za rudarjenje so bila predhodno podaljšana.

         1.2   Začetek formalnega postopka preiskave

               (5)

               Komisija se je 13. januarja 2009 odločila začeti formalni postopek preiskave iz člena 108(2) Pogodbe o delovanju Evropske unije (6) (v nadaljnjem besedilu: PDEU) v zvezi z ukrepi, ki jih je izvedla Madžarska in naj bi pomenili državno pomoč družbi MOL. Sklep Komisije z dne 13. januarja 2009 o državni pomoči SA.24571 (ex C 1/09; ex NN 69/08) (v nadaljnjem besedilu: sklep o začetku postopka) je bil 28. marca 2009 objavljen v Uradnem listu Evropske unije
                   (7).

               (6)

               Komisija je v sklepu o začetku postopka izrazila pomisleke glede tega, ali je družba MOL zaradi kombiniranega zaporedja ukrepov, ki jih je izvedla Madžarska, dobila selektivno prednost. Zaporedje ukrepov je vključevalo dva elementa, in sicer pogodbo iz leta 2005 in spremembo Zakona o rudarstvu iz leta 2008. Na podlagi predhodne ocene je Komisija ugotovila, da so madžarski organi družbo MOL obravnavali ugodneje kot njene konkurente, ki delujejo v okviru istega režima izdajanja dovoljenj.

         1.3   Konec formalnega postopka preiskave

               (7)

               Komisija je v Sklepu 2011/88/EU (8) o državni pomoči SA.24571 (ex C 1/09; ex NN 69/08), ki jo je Madžarska odobrila družbi MOL (v nadaljnjem besedilu: izpodbijani sklep), ugotovila, da ukrep v korist družbi MOL, tj. kombinacija pogodbe iz leta 2005 in spremembe Zakona o rudarstvu iz leta 2008, pomeni državno pomoč, ki je nezdružljiva z notranjim trgom v smislu člena 107(1) PDEU. Zahtevala je, naj Madžarska od družbe MOL izterja pomoč, da se ponovno vzpostavi stanje na trgu pred njeno dodelitvijo (9).

         1.4   Sodba Splošnega sodišča z dne 12. novembra 2013 v zadevi MOL NYRT. proti Evropski komisiji, T-499/10

               (8)

               Potem ko je družba MOL vložila tožbo, je Splošno sodišče v sodbi z dne 12. novembra 2013 v zadevi T-499/10 (10) izpodbijani sklep razglasilo za ničen, ker selektivnost ukrepa ni bila dokazana.

               (9)

               Splošno sodišče je ugotovilo, da pogodba iz leta 2005 ni bila selektivna. Navedlo je, da obseg proste presoje madžarskim organom omogoča, da se za rudarske družbe v primerljivih položajih ohrani enako obravnavanje. Zato je menilo, da dejstvo, da se pogoji zunaj pogodbe, ki ne vključuje državne pomoči, pozneje spremenijo tako, da je pogodbenica take pogodbe v ugodnejšem položaju v primerjavi z drugimi subjekti, ki niso sklenili podobne pogodbe, ne zadošča za to, da bi se lahko pogodba in poznejše spremembe zunanjih pogojev obravnavale kot državna pomoč.

         1.5   Sodba Sodišča z dne 4. junija 2015 v zadevi Evropska komisija proti MOL Nyrt, C-15/14 P

               (10)

               Sodišče je s sodbo z dne 4. junija 2015 v zadevi C-15/14 P (11) potrdilo sodbo Splošnega sodišča, s katero je bil izpodbijani sklep razglašen za ničen.

               (11)

               Sodišče je v navedeni sodbi potrdilo ugotovitev Splošnega sodišča, da selektivnost pogodbe iz leta 2005 ni bila dokazana ter da kombinacije navedene pogodbe in spremembe Zakona o rudarstvu iz leta 2008 ni mogoče opredeliti kot enoten ukrep državne pomoči v smislu člena 107(1) PDEU.

               (12)

               Sodišče je poudarilo, da obstaja bistvena razlika med presojo selektivnosti splošnih sistemov oprostitev ali olajšav, ki po definiciji dajejo prednost, in presojo selektivnosti fakultativnih določb nacionalnega prava, ki določajo naložitev dodatnih bremen. Kadar nacionalni organi taka bremena naložijo, da bi ohranili enako obravnavanje gospodarskih subjektov, zgolj to, da imajo ti organi določeno polje proste presoje, ki ga določa zakon in ni neomejeno, ne more zadostovati za dokaz o selektivnosti takega sistema.

               (13)

               Po mnenju Sodišča je zaradi navedenega razloga obravnavani primer mogoče razlikovati od primerov, ko je uporaba takega polja povezana z dajanjem prednosti določenemu gospodarskemu subjektu (12).

               (14)

               Poleg tega je Sodišče navedlo, da je mogoče pravni okvir, s katerim nacionalni organi naložijo dodatna bremena, da bi ohranili enako obravnavanje gospodarskih subjektov, šteti za selektivnega le, če bi nacionalni organi pri uporabi polja proste presoje brez objektivnega razloga ugodneje obravnavali določene gospodarske subjekte.

               (15)

               Sodišče je poudarilo, da v obravnavanem primeru ni dokazov, da so madžarski organi pri uporabi proste presoje za zvišanje rudarskih pristojbin v primeru podaljšanja dovoljenja družbo MOL neupravičeno ugodneje obravnavali (13).

               (16)

               Zato je sklenilo, da pravnega okvira, ki ureja sklepanje pogodb o podaljšanju, v obravnavanem primeru ni mogoče šteti za selektivnega.

               (17)

               Kar zadeva kombinirano zaporedje ukrepov, ki sestavljajo enoten ukrep državne pomoči, se je Sodišče sklicevalo na sodno prakso in navedlo, da je mogoče kombinacijo posegov šteti za enoten ukrep pomoči, če so z vidika njihovega časovnega zaporedja, namena in položaja podjetja ob teh posegih tako tesno povezani, da jih ni mogoče ločiti (14).

               (18)

               Kljub temu je Sodišče v obravnavanem primeru poudarilo, da je do zvišanja rudarskih pristojbin, ki je začelo veljati leta 2008, prišlo v okviru naraščanja mednarodnih cen surove nafte, torej je država objektivno utemeljeno izvajala svojo zakonodajno pristojnost glede na razvoj trga. Poleg tega ni nič kazalo, da je bila pogodba iz leta 2005 sklenjena v pričakovanju spremembe iz leta 2008 (15).

               (19)

               Zato je Sodišče sklenilo, da pogodbe iz leta 2005 in spremembe Zakona o rudarstvu iz leta 2008 zaradi dejstva, da nista medsebojno časovno in/ali funkcionalno povezani, ni mogoče razlagati tako, da sestavljata enoten ukrep državne pomoči.

         2.   POSTOPEK

               (20)

               Glede na to, da je Sodišče razglasilo ničnost izpodbijanega sklepa, formalni postopek preiskave ostaja odprt. Niti Splošno sodišče niti Sodišče nista menila, da sklep o začetku postopka v obravnavanem primeru vsebuje kakršno koli napako. Zato mora Komisija sprejeti končni sklep in v njem odpraviti nepravilnosti, ki sta jih ugotovili sodišči EU.

         3.   OCENA

               (21)

               Člen 107(1) PDEU določa, da je vsaka pomoč, ki jo dodeli država članica, ali kakršna koli vrsta pomoči iz državnih sredstev, ki izkrivlja ali bi lahko izkrivljala konkurenco z dajanjem prednosti posameznim podjetjem ali proizvodnji posameznega blaga in prizadene trgovino med državami članicami, nezdružljiva z notranjim trgom. Ti pogoji so kumulativni. Če eden od njih ni izpolnjen, zadevni ukrep ne pomeni državne pomoči v smislu člena 107(1) PDEU.

               (22)

               V okoliščinah obravnavanega primera je oceno primerno omejiti na pogoj selektivnosti.

         3.1   Selektivnost

               (23)

               Da bi se ukrep štel za državno pomoč, mora biti specifičen ali selektiven, tako da daje prednost posameznim podjetjem ali proizvodnji posameznega blaga.

               (24)

               Kot je navedeno v uvodnih izjavah 12 in 13, oddelek 26/A (5) Zakona o rudarstvu ne pomeni splošnega sistema oprostitev ali olajšav za nekatera podjetja. Ravno nasprotno, madžarskim organom omogoča, da uvedejo višjo pristojbino za podaljšanje dovoljenj za rudarjenje. Za vse gospodarske subjekte v primerljivem dejanskem in pravnem položaju veljajo enaki pogoji.

               (25)

               Kot je navedeno v uvodnih izjavah 14 in 15, ni dokazov, da so madžarski organi družbo MOL neupravičeno obravnavali ugodneje kot druge gospodarske subjekte, ki bi lahko bili v primerljivem položaju. Dejstvo, da imajo madžarski organi pri določanju pristojbine za podaljšanje na voljo določeno polje proste presoje, ki je opredeljeno z zakonom, vendar ni neomejeno, ne more zadostovati za ugotovitev, da je pravni okvir iz oddelka 26/A (5) Zakona o rudarstvu selektiven.

               (26)

               Kar zadeva kombinirane učinke pogodbe iz leta 2005 in spremembe Zakona o rudarstvu iz leta 2008, Komisija ugotavlja, da je lahko enoten ukrep pomoči glede na sodno prakso Sodišča sestavljen iz kombinacije posegov, če so ti z vidika njihovega časovnega zaporedja, namena in položaja podjetja ob teh posegih tako tesno povezani, da jih ni mogoče ločiti (16).

               (27)

               Vendar, kot je navedeno v uvodni izjavi 18, v obravnavanem primeru ni dokazov, da je Madžarska ob podpisu pogodbe iz leta 2005 že nameravala naknadno zvišati rudarsko pristojbino v škodo drugih gospodarskih subjektov, ki so bili na dan podpisa pogodbe že na trgu, ali novih gospodarskih subjektov. Do zvišanja rudarskih pristojbin na podlagi spremembe Zakona o rudarstvu iz leta 2008 je prišlo v okviru zvišanja mednarodnih cen.

               (28)

               Kot je navedeno v uvodni izjavi 19, zato pogodbe iz leta 2005 in spremembe Zakona o rudarstvu iz leta 2008 ni mogoče razlagati tako, da sestavljata enoten ukrep pomoči, saj nista medsebojno časovno in/ali funkcionalno povezani.

         3.2   Sklepna ugotovitev o oceni

               (29)

               Komisija na podlagi navedenega ugotavlja, da zaporedje ukrepov, ki jih je sprejela Madžarska, tj. pogodba o podaljšanju iz leta 2005 in poznejša sprememba Zakona o rudarstvu, ni bilo selektivno v korist družbe MOL.

               (30)

               Glede na to, da zaporedje ukrepov, ki vključuje pogodbo iz leta 2005 in poznejšo spremembo Zakona o rudarstvu, ni selektivno, ni treba oceniti, ali so izpolnjeni drugi pogoji za državno pomoč iz člena 107(1) PDEU.

         4.   SKLEPNA UGOTOVITEV

               (31)

               Glede na zgoraj navedeno je na podlagi ponovne ocene domnevne pomoči, ki je bila predmet sklepa o začetku postopka, mogoče ugotoviti, da obravnavani ukrep v korist družbe MOL, tj. kombinacija pogodbe iz leta 2005 in spremembe Zakona o rudarstvu iz leta 2008, ne pomeni državne pomoči v smislu člena 107(1) PDEU –

         SPREJELA NASLEDNJI SKLEP:
   Člen 1
   Kombinacija fiksne rudarske pristojbine iz pogodbe o podaljšanju, sklenjene 22. decembra 2005 med Republiko Madžarsko in družbo MOL Nyrt., ter poznejših sprememb Zakona št. XLVIII o rudarstvu iz leta 1993 ne pomeni državne pomoči družbi MOL Nyrt. v smislu člena 107(1) PDEU.
   Člen 2
   Ta sklep je naslovljen na Madžarsko.

      V Bruslju, 26. oktobra 2015

            Za Komisijo

         Margrethe VESTAGER

            Članica Komisije

      (1)  UL C 74, 28.3.2009, str. 63.

      (2)  1993. évi XLVIII. Törvény a bányászatról (Zakon o rudarstvu št. XLVIII iz leta 1993).

      (3)  Koncesije se uporabljajo za tako imenovana zaprta območja, za katera velja, da so bogata z rudninami in zelo dragocena. Pristojni nacionalni organ jih odobri uspešnim ponudnikom na podlagi odprtega razpisnega postopka.

      (4)  Dovoljenja se uporabljajo za tako imenovana odprta območja, za katera velja, da so manj bogata z rudninami in manj dragocena. Pristojni nacionalni organ ne more zavrniti izdaje dovoljenja, če prosilec izpolnjuje pogoje, določene z zakonom.

      (5)  To zvišanje se je nanašalo na polja, ki so se začela izkoriščati med 1. januarjem 1998 in 1. januarjem 2008.

      (6)  UL C 115, 9.5.2008, str. 92.

      (7)  Glej opombo 1.

      (8)  Sklep Komisije 2011/88/EU z dne 9. junija 2010 o državni pomoči C 1/09 (ex NN 69/08), ki jo je Madžarska odobrila družbi MOL (UL L 34, 9.2.2011, str. 55).

      (9)  Znesek, ki bi ga bilo treba vrniti, je za leto 2008 znašal 28 444,7 milijona HUF, za leto 2009 pa 1 942,1 milijona HUF. Za leto 2010 bi morala Madžarska znesek, ki ga je bilo treba vrniti v zvezi z že plačanimi rudarskimi pristojbinami, izračunati na enak način kot za leti 2008 in 2009, in sicer za obdobje do odprave ukrepa.

      (10)  Zadeva MOL proti Komisiji, T-499/10, EU:T:2013:592.

      (11)  Zadeva Komisija proti MOL, C-15/14 P, EU:C:2015:362.

      (12)  Sodba C-15/14 P; glej opombo 11; točke 64, 65 in 69.

      (13)  Sodba C-15/14 P; glej opombo 11; točki 66 in 69.

      (14)  Sodba C-15/14 P; glej opombo 11; točka 92.

      (15)  Sodba C-15/14 P; glej opombo 11; točki 96 in 98.

      (16)  Združeni zadevi Bouygues in Bouygues Télécom proti Komisiji in drugim, C-399/10 P in C-401/10 P, EU:C:2013:175, točki 103 in 104.


title: 2014/721/EU: Sklep Sveta z dne 13. oktobra 2014 o določitvi stališča, ki se v imenu Evropske unije zavzame v Odboru za vladne nabave o pristopu Nove Zelandije k revidiranemu sporazumu o vladnih nabavah

text:
               18.10.2014

               SL

               Uradni list Evropske unije

               L 300/53

         SKLEP SVETA
   z dne 13. oktobra 2014
   o določitvi stališča, ki se v imenu Evropske unije zavzame v Odboru za vladne nabave o pristopu Nove Zelandije k revidiranemu sporazumu o vladnih nabavah

      (2014/721/EU)

   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Nova Zelandija je 28. septembra 2012 zaprosila za pristop k revidiranemu sporazumu o vladnih nabavah (v nadaljnjem besedilu: revidirani sporazum GPA).

               (2)

               Nova Zelandija je svoje zaveze predložila pogodbenicam revidiranega sporazuma v svoji končni ponudbi z dne 21. julija 2014.

               (3)

               Čeprav je končna ponudba Nove Zelandije obsežna, ne zagotavlja popolnega pokritja. Zato je ustrezno, da Unija za Novo Zelandijo uvede nekatere izjeme. Te posebne izjeme, navedene v Prilogi k temu sklepu, bodo postale del pogojev za pristop Nove Zelandije k revidiranemu sporazumu o vladnih nabavah in se bodo odražale v sklepu, ki ga bo Odbor o vladnih nabavah (v nadaljnjem besedilu: Odbor GPA) sprejel o pristopu Nove Zelandije.

               (4)

               Pričakuje se, da bo pristop Nove Zelandije k revidiranemu sporazumu GPA pozitivno prispeval k nadaljnjemu odpiranju mednarodnih trgov javnih naročil.

               (5)

               V skladu s členom XXII(2) revidiranega sporazuma GPA lahko katera koli članica STO pristopi k temu sporazumu pod pogoji, za katere se dogovorijo zadevna članica in pogodbenice, pri čemer se ti pogoji navedejo v sklepu Odbora GPA.

               (6)

               Zato je potrebno določiti stališče, ki se zavzame v imenu Unije v Odboru GPA v zvezi s pristopom Nove Zelandije –

         SPREJEL NASLEDNJI SKLEP:
   Člen 1
   Stališče, ki se zavzame v imenu Unije v Odboru za vladne nabave, je odobritev pristopa Nove Zelandije k revidiranemu sporazumu o vladnih nabavah, ob upoštevanju posebnih pogojev za pristop iz Priloge k temu sklepu.
   Člen 2
   Ta sklep začne veljati na dan sprejetja.

      V Luxembourgu, 13. oktobra 2014

            Za Svet

            Predsednik

         M. MARTINA

      PRILOGA
      POGOJI EU ZA PRISTOP NOVE ZELANDIJE K REVIDIRANEMU SPORAZUMU GPA (1)

      S pristopom Nove Zelandije k revidiranemu sporazumu o vladnih nabavah se točka 3 oddelka 2 (Centralni vladni javni organi naročniki držav članic EU) Priloge 1 k Dodatku I k Evropski uniji glasi:

                     „3.

                     Za blago, storitve, ponudnike in izvajalce storitev iz Združenih držav; Kanade; Japonske; Hong Konga, Kitajske; Singapurja; Koreje, Armenije; in ločenega carinskega območja Tajvana, Penghuja, Kinmena in Matsuja ter Nove Zelandije, naročila naslednjih centralnih vladnih javnih organov naročnikov, če niso označeni z zvezdico.“

      S pristopom Nove Zelandije k revidiranemu sporazumu o vladnih nabavah se v opombo 1 opomb k Prilogi 2 k Dodatku I Evropske unije za točko e) vstavijo naslednje točke:

                  „f.

                  naročila lokalnih javnih organov naročnikov (javni organi naročniki upravnih enot, navedenih pod NUTS 3, in manjših upravnih enot, kot je navedeno v Uredbi (ES) št. 1059/2003 Evropskega parlamenta in Sveta (2) (kakor je bila spremenjena)) za blago, storitve in ponudnike storitev iz Nove Zelandije;

                  g.

                  naročila javnih organov naročnikov upravnih enot, navedenih pod NUTS 1 in 2, kot je navedeno v Uredbi (ES) št. 1059/2003 (kakor je bila spremenjena), za blago, storitve in ponudnike storitev iz Nove Zelandije, razen če so njihova naročila zajeta v Prilogi 3.“

            S pristopom Nove Zelandije k revidiranemu sporazumu o vladnih nabavah se v opombo 6 opomb k Prilogi 3 k Dodatku I Evropske unije za točko n vstavijo naslednje točke:

                  „o.

                  naročila naročnikov, ki delujejo na področju pridobivanja, prevoza ali distribucije pitne vode, ki so zajeti v tej prilogi, za blago, storitve in ponudnike storitev iz Nove Zelandije;

                  p.

                  naročila naročnikov, ki delujejo na področju letaliških infrastruktur, ki so zajete v tej prilogi, za blago, storitve in ponudnike storitev iz Nove Zelandije;

                  q.

                  naročila naročnikov, ki delujejo na področju zagotavljanja pomorskih pristanišč ali pristanišč na celinskih vodah ali druge terminalske infrastrukture, ki je zajeta s to prilogo, za blago, storitve in ponudnike storitev iz Nove Zelandije;

                  r.

                  naročila regionalnih ali lokalnih javnih organov naročnikov na področjih, ki so zajeta s to prilogo, za blago, storitve in ponudnike storitev iz Nove Zelandije, razen naročil javnih organov naročnikov upravnih enot, navedenih pod NUTS 1 in 2 (kakor je navedeno v Uredbi (ES) št. 1059/2003, kakor je bila spremenjena), ki delujejo na področju prevoza z mestno železnico, avtomatiziranimi sistemi, tramvajem, trolejbusom, avtobusom ali žičnico.“

         (1)  Oštevilčenje liste kritja pogodbenic revidiranega sporazuma GPA je v dogovoru s pogodbenicami revidiranega sporazuma GPA spremenil sekretariat STO. Oštevilčenje v tej prilogi ustreza oštevilčenju v zadnji overjeni različici list kritja pogodbenic revidiranega sporazuma GPA, ki ga je pogodbenicam revidiranega sporazuma GPA uradno poslala STO, ter je na voljo na http://www.wto.org/english/tratop_e/gproc_e/gp_app_agree_e.htm#revisedGPA. Oštevilčenje list kritja pogodbenic revidiranega sporazuma GPA, objavljeno v UL L 68, 7.3.2014, str. 2, je zastarelo.

         (2)  Uredba (ES) št. 1059/2003 Evropskega parlamenta in Sveta z dne 26. maja 2003 o oblikovanju skupne klasifikacije statističnih teritorialnih enot (NUTS) (UL L 154, 21.6.2003, str. 1).


title: 2006/445/ES: Sklep Sveta z dne  22. maja 2006  o sklenitvi Sporazuma v obliki izmenjave pisem med Evropsko skupnostjo in ločenim carinskim območjem Tajvana, Penghuja, Kinmena in Matsuja v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 o spremembah ugodnosti na seznamih Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike v okviru njihovega pristopa k Evropski uniji

text:
               30.6.2006

               SL

               Uradni list Evropske unije

               L 176/100

         SKLEP SVETA
   z dne 22. maja 2006
   o sklenitvi Sporazuma v obliki izmenjave pisem med Evropsko skupnostjo in ločenim carinskim območjem Tajvana, Penghuja, Kinmena in Matsuja v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 o spremembah ugodnosti na seznamih Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike v okviru njihovega pristopa k Evropski uniji
   (2006/445/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 133 v povezavi s prvim stavkom prvega pododstavka člena 300(2) Pogodbe,
   ob upoštevanju predloga Komisije,
   ob upoštevanju naslednjega:

               (1)

               Svet je 22. marca 2004 pooblastil Komisijo, da v skladu s členom XXIV:6 Splošnega sporazuma o carinah in trgovini (GATT) 1994 v okviru pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji začne pogajanja z nekaterimi drugimi državami članicami STO.

               (2)

               Komisija je pogajanja vodila ob posvetovanju z odborom, ustanovljenim s členom 133 Pogodbe, in v skladu s pogajalskimi direktivami, ki jih je izdal Svet.

               (3)

               Komisija je zaključila pogajanja glede Sporazuma v obliki izmenjave pisem med Evropsko skupnostjo in ločenim carinskim območjem Tajvana, Penghuja, Kinmena in Matsuja v skladu s členom XXIV:6 in členom XXVIII GATT 1994. Navedeni sporazum bi bilo treba odobriti –

         SKLENIL:
   Člen 1
   Sporazum v obliki izmenjave pisem med Evropsko skupnostjo in ločenim carinskim območjem Tajvana, Penghuja, Kinmena in Matsuja v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 o spremembah ugodnosti na seznamih Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike v okviru njihovega pristopa k Evropski uniji glede ukinitve posebnih ugodnosti v zvezi z ukinitvijo seznamov ugodnosti Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike v okviru njihovega pristopa k Evropski uniji se odobri v imenu Skupnosti.
   Besedilo Sporazuma v obliki izmenjave pisem je priloženo temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma, ki je za Skupnost zavezujoč (1).

      V Bruslju, 22. maja 2006

            Za Svet

            Predsednik

         J. PRÖLL

      (1)  Datum začetka veljavnosti Sporazuma bo objavljen v Uradnem listu Evropske unije.
    ---documentbreak---

               30.6.2006

               SL

               Uradni list Evropske unije

               L 176/102

         PREVOD
   SPORAZUM V OBLIKI IZMENJAVE PISEM
   med Evropsko skupnostjo in ločenim carinskim območjem Tajvana, Penghuja, Kinmena in Matsuja v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 o spremembah ugodnosti na seznamih Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike v okviru njihovega pristopa k Evropski uniji
   Spoštovani,
   po začetku pogajanj med Evropskimi skupnostmi (ES) in ločenim carinskim območjem Tajvana, Penghuja, Kinmena in Matsuja v skladu s členoma XXIV:6 in XXVIII GATT 1994 o spremembah ugodnosti na seznamih Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike v okviru njihovega pristopa k ES, je bilo z namenom sklenitve pogajanj, ki so se začela po obvestilu ES z dne 19. januarja 2004 v skladu s členom XXIV:6 (GATT), dogovorjeno naslednje:
   ES se strinja, da bo v svoj seznam za carinsko območje ES 25 vključila ugodnosti, ki so bile vključene v seznam ES 15.
   ES se strinja, da bo v svoj seznam za ES 25 vključila naslednjo ugodnost:
   8712 00 30 (kolesa brez motornega pogona): znižanje obstoječe skupne dajatve ES s 15 % na 14,0 %.
   Ta sporazum začne veljati z izmenjavo pisem o pristanku po premisleku pogodbenic v skladu z njunimi lastnimi notranjimi postopki. ES si po najboljših močeh prizadeva, da se ustrezni izvedbeni ukrepi uveljavijo pred 1. marcem 2006, vsekakor pa najpozneje do 1. julija 2006.
   Sprejmite izraze mojega globokega spoštovanja.

         V imenu Evropske skupnosti

   Spoštovani,
   Sklicujem se na vaše pismo, ki se glasi:

      „Po začetku pogajanj med Evropskimi skupnostmi (ES) in ločenim carinskim območjem Tajvana, Penghuja, Kinmena in Matsuja v skladu s členoma XXIV:6 in XXVIII GATT 1994 o spremembah ugodnosti na seznamih Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike v okviru njihovega pristopa k ES, je bilo z namenom sklenitve pogajanj, ki so se začela po obvestilu ES z dne 19. januarja 2004 v skladu s členom XXIV:6 (GATT), dogovorjeno naslednje:
      ES se strinja, da bo v svoj seznam za carinsko območje ES 25 vključila ugodnosti, ki so bile vključene v seznam ES 15.
      ES se strinja, da bo v svoj seznam za ES 25 vključila naslednjo ugodnost:
      8712 00 30 (kolesa brez motornega pogona): znižanje obstoječe skupne dajatve ES s 15 % na 14,0 %.
      Ta sporazum začne veljati z izmenjavo pisem o pristanku, po odobritvi obeh pogodbenic v skladu z njunimi lastnimi postopki. ES si po najboljših močeh prizadeva, da se ustrezni izvedbeni ukrepi uveljavijo pred 1. marcem 2006, vsekakor pa najpozneje do 1. julija 2006.“

   V čast mi je potrditi, da se moja vlada strinja z vsebino vašega pisma.
   Sprejmite izraze mojega globokega spoštovanja.

         V imenu ločenega carinskega območja Tajvana, Penghuja, Kinmena in Matsuja